als_Latn dik_Latn sag_Latn
Dear Ed,
Mendo ndryshe për të mirën e përbashkët të shqiptarëve. Për njerëzit që punojnë ndershmërisht dhe gjobiten padrejtësisht pse mungon ende Gjykata Admistrative ku mund të gjejnë të vërtetën ligjore. Voto pro ngritjes së Gjykatës Administrative sepse është votë për të ardhmen e qytetarëve. Mendo ndryshe Edi Rama pse është momenti kur u shërbehet interesave më të mëdha sesa kulisave vetjake a partiake. Është koha për të zhdukur frymën e ndenjur të labirinteve të mendjes ndaj guxo të bësh pak histori duke guxuar të shohësh në sy. Ndiko pozitivisht në shoqëri për t’ju dhënë dritën jeshile eunukëve socialistë të votojnë ndershmërisht. Mos ki frikë! Mos shiko përtej të Majtës apo të Djathtës, por shiko drejt dhe voto. Mos u divorco nga e vërteta, por përqafoje atë, mos e abrogo mendimin ndryshe, por stimuloje atë: Voto Gjykatën Administrative!
Ringjalle shpresën brenda sutakut duke ngritur gishtin e majtë OK, sikur të ishe Qezari i fundit në tribunën përballe gladiatorëve. Mos ia ngri si gjithmonë gishtin e mesit biznesit, por lufto me duar hapur, edhe pse të papastra. S’ka gjë, edhe pse të papastra, në kohë të vështira ato janë të mira. Liberalizoje qëndrimin ndryshe dhe fto arsyen të asistojë vendimin tënd. Mos flirto me këshillat cinike, por dashuro sugjerimet e Ambasadës së Shteteve të Bashkuara dhe të Lira. Përfito nga rasti të dalësh në dritë si i ndritur, si i rritur, si i gjezdisur në botë. Misioni yt në Partinë Socialiste merr faktorizim në momentin që vlerëson bashkëpunimin dhe jo imponimin. Domethënë ndërtimin e një shoqërie të shëndetshme përtej intoksikimit me akuza. Jepi shpresë alternativës së të menduarit ndryshe. Sundoje egon dhe kalëro të mirën: Voto Gjykatën Administrative!
Është momenti i kthimit në identitet të dinjitetit qytetar të përdhosur me dashje apo pa dashje nga Ju, prandaj hiqe devizën e partizanit të kauzave të humbura, të filozofëve anti-demokratë, largoju idhujtarisë së parasë, çliro neuronet e sekuestruara të deputetëve socialistë. Jepi adrenalinë trupit të narkotizuar. Reflektoje lirinë e pranuar në vitet 90-të bazuar mbi të vërtetën dhe racionalen, në mënyrë që vendi dhe shoqëria të ecë me të njëjtat hapa me vendet dhe shoqëritë moderne. Edhe sot si mot kur ia futshim kot liria, progresi, modernizmi e atdhedashuria vjen pasi ke flakur kultin e vetvetes apo të patur material: prandaj është mirë: Voto Gjykatën Administrative!
Nise revolucionin nga vetja për të ardhur i barabartë mes të barabartësh me mundësi të ndryshme, realizoje një pjesë të punës së dëshiruar por kurrë të pa mëshiruar. Nënshtroje vullnetin për t’u siguruar sipërmarrësve një gjykim të drejtë dhe jo një gjobë tjetër 20 për qind të zhdrejtë. Vota pro Gjykatës Administrative është kundra tiranisë së babëzisë, kundra pushtimit tatimor dhe asgjësimit kuptimor. Zgjatja dorën kundërshtarit si besimtar i një feje njerëzore për njerëzit kundra njeriut. Prediko votën e lirë duke lënë të votojnë të lirë deputetët: Urdhëro votën për Gjykatën Administrative!
Mendo ndryshe Edi Rama, pse ka ardhur momenti të nxjerrësh vetën nga ky terr, nga kjo varfëri, burg mendimesh apo ndjenjash, në të cilin je strukur tash sa kohë, dhe mënyra më e shpejtë për të menduar ndryshe është të votosh Gjykatën Administrative!
pag_Latn als_Latn als_Latn als_Latn als_Latn als_Latn